Tasavallan ensimmäisen koiran nimikkoleivoksen kehittäneeseen kahvilaan ei koirilla ole pääsyä. Poikkeus säännöstä on kuitenkin mahdollinen, mikäli Lennu päättää ilmaantua vierailulle.

Maailmallakin mainetta niittäneen tasavallan ensimmäisen koiran Lennun voittokulku jatkuu. Helsinkiläinen Café Esplanad on nimittäin lanseerannut presidentti Sauli Niinistön ja rouva Jenni Haukion riehakkaalle bostoninterrierille oman nimikkoleivoksen.

Tuotekehittelystä vastanneen Café Esplanadin leipomopäällikön Siiri Räsäsen mukaan leivoksen ulkoisen olemuksen inspiraationa on toiminut Lehtikuvan valokuvaajan Heikki Saukkomaan jo ikoniseksi noussut valokuva presidentin käsivarsilla lepäilevästä Lennusta.

Lennun riehakas käytös presidentin joulutervehdyksillä Mäntyniemessä toi sille Suomessa mainetta, joka kasvoi helmikuussa myös maailmalla.­

Makujen suhteen leivokseen otettiin puolestaan mallia Ruotsin klassisen prinsessakakun vadelmaisuudesta.

– Kahvilan omistaja Anders Backman toi idean, jota sitten lähdettiin toteuttamaan leipomon puolella. Mietimme, mikä maku tässä voisi toimia, ja koska kyse on vähän samasta asiasta kuin prinsessakakusta, päädyimme vadelmaan, Räsänen kertoo.

Lennuja Café Esplanadin vitriinissä.­

Leivoksessa on gluteeniton, kaakaon makuinen mantelipohja, ja sen sisältä löytyy vadelmamoussea sekä vadelmasydän. Lennun turkki leivokseen on saatu suihkuttamalla sen pintaan valkoista rasvakuorrutetta. Yksityiskohdat kuten korvat, kieli ja silmät ovat sokerimassaa sekä marsipaania.

Lennun sisältä löytyy vadelmamoussea ja vadelmasydän.­

Lennu-leivokset tulivat myyntiin presidentillisen koiran syntymäpäivänä, 7. maaliskuuta. Kahvila kertoi kunnianosoituksesta muutamaa päivää aiemmin Facebook-sivullaan, minkä jälkeen sana lähti vähitellen leviämään.

Sittemmin Lennu-leivoksesta ovat kertoneet useat suomalaiset tiedotusvälineet.

– Nyt huomio on alkanut näkymään myös leivoksen suosiossa, Räsänen kertoo.

Lennu-leivoksen tuotekehittelystä vastasi Café Esplanadin leipomopäällikkö Siiri Räsänen. Idea oli alunperin kahvilan omistajan Anders Backmanin.­

Asiakkaita vitriinissä lepäävät Lennu-leivokset ovat kovasti hymyilyttäneet. Räsänen myöntää, että leivoksen massatuotanto on hieman haastavaa toteuttaa. Samasta syystä jokainen leivos on oma yksilönsä, onhan jokaisella leipureista oma kädenjälkensä.

Presidentinkansliaan Café Esplanadilta ei olla oltu yhteydessä, mutta lienee vain ajan kysymys, milloin sana kiirii sinnekin.

– Koirilla ei ole pääsyä kahvilaan, mutta jos Lennu tulee vierailulle, voimme varmaankin tehdä poikkeuksen, Räsänen naurahtaa.